[pic] | AZ EURÓPAI KÖZÖSSÉGEK BIZOTTSÁGA |

Brüsszel, 28.5.2008

COM(2008) 336 végleges

2008/0108 (CNS)

Javaslat

A TANÁCS RENDELETE

a mezőgazdasági piacok közös szervezésének létrehozásáról szóló 1234/2007/EK rendeletnek a baromfihúsra vonatkozó egyes forgalmazási előírások tekintetében történő módosításáról

(előterjesztő: a Bizottság)

INDOKOLÁS

Az 1234/2007/EK tanácsi rendelet a baromfihúsra vonatkozó egyes forgalmazási előírások tekintetében átveszi az 1906/90/EGK rendelet rendelkezéseit.

A Bizottság a 853/2004/EK rendelet alapján javasolja, hogy engedélyezzék bizonyos szereknek a bontott baromfi felületi szennyeződésének eltávolításához történő használatát. A baromfihús jelenlegi, az 1234/2007/EK tanácsi rendeletben a baromfihúsra vonatkozó egyes forgalmazási előírások tekintetében előírt meghatározása nem egyeztethető össze ilyen szerek használatával.

A technológia fejlődéséhez képest ugyanis túlságosan leszűkíti a „baromfihús” jelenleg hatályos meghatározását, hogy kizárólag a hűtőkezelés szerepel benne. Ezért a meghatározást ki kell igazítani.

Következésképpen a szennyeződés eltávolítására szolgáló szerek baromfi esetében történő használatát engedélyező rendelet végrehajtásához módosítani kell a forgalmazási előírásokról szóló tanácsi rendeletet, és különösen a „baromfihús” meghatározását.

Amennyiben az említett szerek használatának engedélyezésére irányuló bizottsági javaslat elfogadására nem kerül sor, a Bizottság visszavonja a meghatározás módosítására vonatkozó javaslatot.

Egyébiránt elmondható, hogy a forgalmazási előírásokkal kapcsolatos rendelkezések alapos felülvizsgálatára 1990 óta nem került sor, annak ellenére, hogy a baromfihús piaca és a fogyasztói szokások is nagy mértékben változtak.

Következésképpen elengedhetetlen a baromfihúsra vonatkozó forgalmazási előírásoknak a technológiai fejlődés figyelembevételével történő felülvizsgálata, valamint egyes alapelveknek az előkészített baromfihúsra és a baromfihús-készítményekre történő kiterjesztése.

Tekintettel arra, hogy a baromfihúst egyre inkább előkészített baromfihús és baromfihús-készítmények formájában fogyasztják, a baromfihúsra vonatkozó forgalmazási előírások alkalmazási körét ki kell terjeszteni az előkészített baromfihúsra és a baromfihús-készítményekre, illetve az egyre nagyobb mennyiségben forgalmazott, sós lében tartósított baromfihúsra.

A fogyasztók a „friss” állapotban árusított baromfihúsról feltételezik, hogy soha nem esett át fagyasztáson vagy gyorsfagyasztáson, és ezt a minőség garanciájának tekintik. A „friss” állapotban forgalomba hozott baromfihús előzetes fagyasztását tiltó hatályos elvet tehát meg kell erősíteni, és ki kell terjeszteni az előkészített baromfihúsra és a baromfihús-készítményekre.

A javaslat nincs hatással a Közösség költségvetésére.

2008/0108 (CNS)

Javaslat

A TANÁCS RENDELETE

a mezőgazdasági piacok közös szervezésének létrehozásáról szóló 1234/2007/EK rendeletnek a baromfihúsra vonatkozó egyes forgalmazási előírások tekintetében történő módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére,

tekintettel a Bizottság javaslatára,

tekintettel az Európai Parlament véleményére,

mivel:

1. A mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendelet (az egységes közös piacszervezésről szóló rendelet)[1] bizonyos forgalmazási előírásokat határoz meg a baromfihús tekintetében.

2. Az 1234/2007/EK rendelet 116. cikke előírja, hogy a baromfihús-ágazat termékeit a rendelet XIV. mellékletében meghatározott rendelkezéseknek megfelelően kell forgalmazni.

3. Tekintettel arra, hogy a baromfihúst egyre inkább előkészített baromfihús és baromfihús-készítmények formájában fogyasztják, a baromfihúsra vonatkozó forgalmazási előírások alkalmazási körét ki kell terjeszteni az előkészített baromfihúsra és a baromfihús-készítményekre.

4. A forgalmazási előírások hatályának hasonlóképpen ki kell terjednie a 0210 99 39 KN-kód alá tartozó, sós lében tartósított baromfihúsra is.

5. A „baromfihús” meghatározását a technológiai fejlődéshez viszonyítva túlságosan leszűkíti, hogy kizárólag a hűtőkezelés szerepel benne. Ezért a meghatározást ki kell igazítani.

6. Az élelmiszerek címkézéséről szóló közösségi jogszabályok értelmében a címkézés és annak megjelenítési módja nem tévesztheti meg a vásárlókat az élelmiszer jellemzői, és különösen annak jellege, mibenléte, tulajdonságai, összetétele, mennyisége, tartóssága, származása vagy eredete, gyártásának vagy előállításának módja tekintetében.

7. A fogyasztóknak különösen fontos, hogy a baromfihúst milyen állapotban forgalmazzák, különösen a friss állapotban forgalmazott hús esetében. A fogyasztók a „friss” állapotban árusított baromfihúsról feltételezik, hogy soha nem esett át fagyasztáson vagy gyorsfagyasztáson, és ezt a minőség garanciájának tekintik.

8. Következésképpen még világosabbá kell tenni azt az elvet, amelynek értelmében a friss baromfihúst, beleértve a friss előkészített baromfihúst, tilos a friss állapotban való forgalomba hozatalt megelőzően lefagyasztani. Ezért emlékeztetni kell arra, hogy a forgalmazási előírások célkitűzései között többek között szerepel a baromfihús minőségének és a baromfihússal kapcsolatos tájékoztatásnak a fogyasztó érdekében történő javítása, ami indokolttá teszi, hogy a „friss” fogalma a forgalmazási előírásokban szigorúbban legyen meghatározva, mint az élelmiszerbiztonsággal kapcsolatos jogszabályokban.

9. Fagyasztás vagy gyorsfagyasztás után a baromfihúst vagy ugyanilyen állapotban kell forgalomba hozni, vagy pedig húskészítményekhez vagy olyan előkészített húsokhoz kell felhasználni, amelyek fagyasztott vagy gyorsfagyasztott állapotban kerülnek forgalomba.

10. Az A. osztálynak az 1234/2007/EK rendeletben előírt további A1 és A2 osztályra bontása szükségtelen és a gyakorlatban nem használatos, ezért az egyszerűsítés érdekében ezt a követelményt el kell hagyni.

11. Az 1234/2007/EK rendeletet ennek megfelelően módosítani kell,

ELFOGADTA EZT A RENDELETET :

1. cikk

Az 1234/2007/EK rendelet XIV. melléklete e rendelet mellékletével összhangban módosul.

2. cikk

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

a Tanács részéről

az elnök

MELLÉKLET

Az 1234/2007/EK rendelet XIV. mellékletének B. része a következőképpen módosul:

1) Az I. rész 1. pontjának helyébe a következő szöveg lép:

„1. E mellékletnek a keltetőtojások és a naposcsibék termeléséről és forgalmazásáról szóló C. részének sérelme nélkül e rendelkezéseket kell alkalmazni a következő – az I. melléklet XX. részében meghatározott – fajták egyes baromfihús-féleségeinek és -kiszereléseinek, illetve az előkészített baromfihúsnak és a baromfihús-készítményeknek vagy baromfibelsőségeknek a Közösségen belüli ipari vagy kereskedelmi úton történő forgalomba hozatalára:

- Gallus domesticus ,

- kacsa,

- liba,

- pulyka,

- gyöngytyúk.

E rendelkezéseket az I. melléklet XXI. részében említett 0210 99 39 KN-kód alá tartozó, sós lében tartósított baromfihúsra is alkalmazni kell.”

2) A II. rész helyébe a következő szöveg lép:

„II. Fogalommeghatározások

A Bizottság által meghatározandó további fogalommeghatározások sérelme nélkül e rész alkalmazásában:

1. „baromfihús”: a 0105 KN-kód alá tartozó tenyésztett szárnyasok emberi fogyasztásra alkalmas részei.

2. „friss baromfihús”: folyamatosan −2°C-nál nem alacsonyabb és +4°C-nál nem magasabb hőmérsékleten tárolt, hidegtől korábban soha meg nem keményedett baromfihús; a tagállamok azonban ettől eltérő hőmérsékleti követelményeket is megállapíthatnak a kiskereskedelmi egységekben vagy az árusító hellyel szomszédos létesítményekben darabolásra vagy elraktározásra kerülő friss baromfihús rövid ideig tartó tárolására, amennyiben a darabolás és az elraktározás kizárólagos célja a vevő közvetlen, helyszíni kiszolgálása.

3. „fagyasztott baromfihús”: olyan baromfihús, amelyet a szokásos vágási technológia által megengedett lehető legrövidebb időn belül le kell fagyasztani, és mindenkor −12°C-nál nem magasabb hőmérsékleten kell tartani.

4. „gyorsfagyasztott baromfihús”: olyan baromfihús, amelyet mindenkor –18°C-nál nem magasabb hőmérsékleten kell tartani, az emberi fogyasztásra szánt gyorsfagyasztott élelmiszerekre vonatkozó tagállami jogszabályok közelítéséről szóló, 1988. december 21-i 89/108/EGK tanácsi irányelvben* előírt tűréshatárokon belül.

5. „friss előkészített baromfihús”: olyan előkészített hús, amelyhez e rendelet szerinti „friss baromfihúst” használtak fel.

6. „baromfihús-készítmény”: a 853/2004/EK rendelet I. mellékletének 7.1. pontjában meghatározott olyan húskészítmény, amelyhez e rendelet szerinti „baromfihúst” használtak fel.

* HL L 40., 1989.2.11., 51. o.”

3) A III. rész a következőképpen módosul:

a) az 1. pont második bekezdését el kell hagyni.

b) A 2. pont bevezető mondata helyébe a következő szöveg lép:

„Baromfihús, illetve előkészített baromfihús az alábbi állapotokban forgalmazható:”

[1] HL L 299., 2007.11.16., 1. o. A legutóbb a 248/2008/EK rendelettel (HL L 76., 2008.19.3., 6. o.) módosított rendelet.